Prijateljstvo

Cilj radionice: Učenici će nakon ove radionice moći navesti osobine koje žele kod prijatelja i osobine koje bi sami trebali imati kao prijatelji.

Cilj radionice je promicati toleranciju, razvijati empatiju, upućivati na slušanje drugoga, poticati izražavanje vlastitih osjećaja, razvijati samosvijest i pozitivno ozračje u

razrednom odjelu

Vrijeme: 45 min

Uzrast: 7-10 godina

Dimenzije GOO:

1. Društvena dimenzija

- društvene komunikacijske vještine

- razmatra prihvatljiva i neprihvatljiva ponašanja

- razlikuje poželjne od nepoželjnih oblika verbalne i neverbalne komunikacije u

 razredu, školi i lokalnoj zajednici

- poštuje i podupire druge učenike te tako pridonosi razvoju zajednice kao cjeline

2. Međukulturna dimenzija povezana s ostalim dimenzijama

- interkulturna otvorenost i komunikacija

- osvještavanje i uklanjanje stereotipa i predrasuda

Provođenje radionice:

Motivacija:

Na ploči je zalijepljen žuti krug na kojem piše pojam prijateljstvo.

Svaki učenik dobiva jednu zraku sunca na kojoj treba napisati što je za njega prijateljstvo. Zrake lijepimo oko središta i zajedno čitamo što su učenici napisali.

Uvodni dio

Sjedimo u krugu i razgovaramo o prijateljstvu.

Tko sve mogu biti prijatelji? Možemo li imati prijatelje na različitim mjestima? (u školi, kod kuće, na treningu…)

Što povezuje prijatelje? (zajednički hobiji, interesi, zabava, drugi prijatelji…)

Koje osobine trebaju imati vaši prijatelji?

Glavni dio

Učenicima čitam priču o ribi popraćenu ppt prezentacijom. (Riba duginih boja, Marcus Pfister)

Nakon završetka pitam ih za mišljenje o ponašanju ribe. Je li njezino ponašanje bilo dobro? Zbog čega je smatrala da je bolja od drugih? Što se zbog toga dogodilo? Je li bila sretna? Što je napravila kako bi to promijenila? Kakve su promjene nastupile? Što biste vi napravili na njezinom mjestu?

Kako stječemo prijatelje? Je li lako steći prave prijatelje? Kakvi mi moramo biti prema prijateljima? Moramo li se uvijek slagati s njima? Što trebamo napraviti ako se u nečemu ne slažemo?

Završni dio

Učenici trebaju razmisliti kakve osobine trebaju imati oni sami da bi bili dobri prijatelji i iste napisati na ptice od papira koje zatim stavljamo na ploču oko sunca.

Svaki od učenika čita i odabire jednu od unaprijed pripremljenih izreka o prijateljstvu i pričvršćuje ju na stablo koje već imamo u učionici.

Na kraju učenicima dijelim listić s emotikonima na kojem trebaju obojati ona lica koja obilježavaju kako su se osjećali tijekom radionice.

Autor radionice: Adela Kovačević